钦定古今图书集成/理学汇编/文学典/第007卷 > 王洙谈录 > 《论文六则》
## 钦定古今图书集成/理学汇编/文学典/第007卷 > 王洙谈录 > 《论文六则》

公训诸子曰：“壮年为文，当以气焰为上，悲哀憔悴之
词，慎不得法。”

班固《典引》序唐尧君臣之德，迭享天下。云：“股肱既周，
后授汉。”刘公言古人作文，立意高奇如此，后学者可
不务哉！

欧公云：“某每日虽无别文字可作，亦须寻讨题目，作
一二篇。”又曰：“凡看史书，须作方略抄记。”又曰：“文字既
驰骋，亦要简重。”

焦秀才云：“欲作文字与立身，先且须积日以养其源
可也。”长源《与知仲书》曰：“知日讲《史记》及《孟子》，甚善甚
善！盖经书养人根本，史书开人才思。此事不可一日
废，而须自少年积之，宜常用此法也。”

公诲诸子属文曰：“为文以造语为工，当意深而语简，
取则于六经，《庄》《骚》，司马迁、扬雄之流，皆以此也。”又论
修身行道，至于性命之理。既而曰：“此皆第一等语，汝
辈一词赋亦未能善，固未知也。然不当不为汝辈道。”
公亟称李卫公之文，谓不减燕、许。每读《积薪赋》曰：“虽
后束之高，处必居上而先焚。”真文章之精致也。
管允中云：“凡修学不患作文字不能精，在持身立事，
自期如何耳。”然则作文字必主之以诚也。《中庸》曰：“不
诚无物。”诚之说于圣贤道可谓至大矣。